DEN EUROPÆISKE CENTRALBANKS UDTALELSE

af 14. juli 1998

efter anmodning fra Rådet for Den Europæiske Union i henhold til artikel 5, stk. 3, i Rådets forordning (EF) nr. 2494/95 af 23. oktober 1995 og artikel 109 L, stk. 2, i traktaten om oprettelse af Det Europæiske Fællesskab (i det følgende benævnt "traktaten") om forslag til Rådets forordning (EF) om ændring af Kommissionens forordning (EF) nr. 1749/96 om det harmoniserede forbrugerprisindeks' dækning af varer og tjenesteydelser og om forslag til Rådets forordning (EF) om ændring af Kommissionens forordning (EF) nr. 1749/96 om det harmoniserede forbrugerprisindeks' dækning med hensyn til geografisk område og population

(CON/98/34)

(1999/C 285/07)

1. Den 3. juli 1998 modtog Den Europæiske Centralbank (i det følgende benævnt "ECB") en anmodning fra Rådet for Den Europæiske Union om en udtalelse om forslag til Rådets forordning (EF) om hvert af ovennævnte emner. ECB fik ligeledes tilsendt et dokument med ref. nr. KOM (1998) 323 endelig udg., som indeholder de to forslag til Rådets forordning (EF). Tjenestegrenene i Rådet for Den Europæiske Union fremsendte også et dokument dateret den 25. juni 1998 med ref. nr. 9871/98, som viser det aktuelle stade af drøftelserne af dette anliggende. ECB's udtalelse bygger hovedsagelig på sidstnævnte dokument.

2. I overensstemmelse med artikel 109 L, stk. 2, i traktaten har ECB overtaget de rådgivende funktioner fra Det Europæiske Monetære Institut, som trådte i likvidation ved oprettelsen af ECB den 1. juni 1998. ECB's kompetence til at afgive udtalelser fremgår af artikel 5, stk. 3, i Rådets forordning (EF) nr. 2494/95.

3. De to forslag til Rådets forordning (EF) omfatter udvidelsen og harmoniseringen af dækningsområdet for det harmoniserede forbrugerprisindeks (i det følgende benævnt "HICP"). ECB anser det for at være af afgørende betydning, at meningsfulde ændringer i HICP og dettes delindekser kan beregnes, når HICP's dækning udvides i december 1999 i overensstemmelse med de to forslag til Rådets forordning (EF). ECB støtter derfor fuldt ud anmodningen fra Kommissionen for De Europæiske Fællesskaber om, at medlemsstaterne skal fremlægge tilstrækkeligt sammenlignelige data, der mindst dækker hver af de tolv foregående måneder.

A. Forslag til Rådets forordning (EF) om HICP's dækning af varer og tjenesteydelser (i det følgende benævnt "første forordningsforslag")

4. Formålet med dette første forordningsforslag er i december 1999 at udvide HICP's oprindelige dækningsområde især med hensyn til sundheds-, uddannelses- og sociale tjenester. Endvidere foreslås der harmoniseringsforanstaltninger og udvidelser af dækningen af en række varer og tjenesteydelser, som kun dækkes delvis eller på en ikke fuldt harmoniseret måde af det oprindelige HICP.

5. Det første forordningsforslag omfatter forbrugskategorier, for hvilke der foreligger forskellige teoretiske begreber, som kan give meningsfulde resultater afhængigt af formålet med den prisanalyse, der foretages. I det første forordningsforslag defineres begrebet "husholdningernes pengeudgifter til konsum" som grundlag for HICP. I overensstemmelse med denne definition skal udgifter og priser måles med fradrag af eventuelle refusioner eller subsidier, som husholdningerne måtte modtage fra det offentlige eller fra nonprofit-institutioner rettet mod husholdningerne (i det følgende benævnt "NPIH'er"). Da begrebet afspejler priser, som faktisk betales af forbrugerne, og inflationen som den opfattes af forbrugerne, er det et hensigtsmæssigt begreb for et forbrugerprisindeks. En begrebsmæssig fordel ved forslaget er, at definitionen af husholdningernes udgifter til konsum tager hensyn til den skelnen, der foretages i ENS 95, mellem sektoren husholdninger og sektorerne det offentlige og NPIH'er. Dette bidrager til at styrke overensstemmelsen med nationalregnskabstallene. Endelig er en yderligere fordel ved forslaget, at det vil være forholdsvis ligetil at gennemføre inden for et meget vanskeligt prismålingsområde, hvilket er af særlig betydning for målingen af de månedlige prisændringer.

6. ECB er dog bevidst om, at "fradragsmetoden" som foreslået i det første forordningsforslag ikke kan give et alt omfattende og fuldstændigt billede af inflationsudviklingen. Den kunne suppleres med en analyse af årsagerne til generelle indeksændringer, navnlig hvis der måtte forekomme væsentlige strukturelle ændringer i finansieringen af varer og tjenesteydelser, som forbruges af husholdninger men som leveres af det offentlige eller af NPIH-sektoren. ECB støtter derfor bestemmelsen i artikel 5a, som foreskriver, at Kommissionen skal undersøge anvendelsen af det foreslåede begreb senest to år efter datoen for denne første rådsforordnings endelige ikrafttræden. ECB støtter ligeledes forslaget om, at HICP suppleres med mere omfattende inflationsindikatorer med henblik på at overvinde nogle af disse vanskeligheder. At udarbejde sådanne indikatorer er imidlertid et langsigtet forehavende, som ikke bør hindre den udvidelse af HICP's dækningsområde, som er planlagt i det første forordningsforslag.

7. I betragtning af, at det endnu ikke er afgjort, hvordan boligudgifterne for ejere af egen bolig skal behandles i HICP, foreslår ECB, at stk. 13 og 14 i bilag Ib til det første forordningsforslag præciseres. Bestemmelserne deri bør ikke på forhånd afgøre dækningen af ejerboliger generelt eller udelukke muligheder for at dække denne post i de fremtidige udvidelser af HICP.

8. Kommissionens forordning (EF) nr. 2214/96 indeholder bestemmelserne om offentliggørelsen af HICP-delindekser. Det første forordningsforslag kræver, at nye varer og tjenesteydelser dækkes af HICP. ECB foreslår, at forordning (EF) nr. 2214/96 ændres i overensstemmelse hermed, så den afspejler det udvidede dækningsområde.

9. Endelig omfatter bilag Ia til den seneste udgave af det første forordningsforslag ikke alle relevante COICOP-underkategorier (kategorierne 5.6.2, 6, 6.1, 6.1.1, 12.2, 12.2.1, 12.2.2 var udeladt). ECB antager, at denne fejl vil blive rettet i den endelige forordning.

B. Forslag til Rådets forordning (EF) om HICP's dækning med hensyn til geografisk område og population (i det følgende benævnt "andet forordningsforslag")

10. Formålet med dette andet forordningsforslag er at definere og harmonisere HICP's dækning med hensyn til geografisk område og population med virkning fra december 1999. Det andet forordningsforslag supplerer det første forordningsforslag om udvidet dækning (jf. stk. 4 til 8 ovenfor).

11. Artikel 3 i forordning (EF) nr. 2494/95 om HICP lyder således: "HICP er baseret på priserne på varer og tjenesteydelser, som udbydes på medlemsstatens økonomiske område (...)". ECB er af den opfattelse, at det andet forordningsforslag er en konsekvent gennemførelse af denne bestemmelse.

12. ECB understreger betydningen af et harmoniseret begreb, navnlig for HICP's geografiske dækning. En harmoniseret geografisk dækning er en forudsætning for korrekt aggregering af HICP i hele euroområdet. ECB støtter derfor de foranstaltninger, Kommissionen har foreslået.

13. Denne udtalelse offentliggøres i De Europæiske Fællesskabers Tidende.

Udfærdiget i Frankfurt am Main, den 14. juli 1998.

For ECB's Styrelsesråd

Willem F. DUISENBERG

Formand